Socialdemokratiet er klar med nye stramninger, som regeringen og DF bakker op om. Oppositionen er derimod meget kritisk.

Det skal ikke længere være muligt at få familiesammenføring for udlændinge, som er bosat i landets 25 udsatte boligområder, ligesom det også skal være et krav, at herboende har et reelt grundlag for at forsørge deres familiesammenførte partner.

Det mener Socialdemokratiet. Og det mente partiet sådan set også i oktober sidste år. Her kunne Politiken fortælle samme historie. Under valgkampen sidste år kunne DR fortælle, at Venstre også vil stramme på reglerne.

- Vi stiller skærpede krav, fordi al logik siger, at hvis du bliver familiesammenført ind i noget, der i virkeligheden er et parallelsamfund, så er muligheden for at blive integreret i Danmark ringere, sagde Venstres formand, Lars Løkke Rasmussen dengang.

På det her område har man intet gjort. Det er underligt, når man selv har foreslået det Dan Jørgensen (S), udlændingeordfører

Intet er sket siden sidste år

Men siden Venstre sidste år blev regeringsparti er der ikke sket noget. Det er Socialdemokratiets udlændingeordfører Dan Jørgensen ikke tilfreds med. Derfor har han hevet forslaget op af skrivebordsskuffen igen.

- Vi har en regering, som taler meget højt om, at vi får for mange udlændinge til Danmark. Der har man gjort noget på nogle områder, og det har vi også været med til, men på det her område har man intet gjort. Det er underligt, når man selv har foreslået det.

Det er et ret drastisk skridt at bede folk om at finde en anden bolig for at få deres familie til Danmark?

- Jo, men der er behov for, at man gør noget drastisk for at gøre noget ved de parallelsamfund, vi har i Danmark i dag. Hvis vi bare bliver ved med at importere mennesker til Danmark, som skal bosætte sig samme steder som andre udlændinge, der heller ikke er på arbejdsmarkedet og som har ringe sprogkompetencer, kommer vi aldrig problemet til livs, siger Dan Jørgensen til TV 2.

DF: S har selv rullet stramninger tilbage

Dansk Folkeparti bakker op – men udlændingeordfører Martin Henriksen hæfter sig dog ved, at Socialdemokratiet, da partiet var i regering indtil sidste år, rullede noget lignende tilbage. Det handler om et pointsystem, hvor det talte negativt, hvis familiesammenførte udlændinge bosatte sig i en ghetto.

- Det er lidt pudsigt. Men hvis der kan samles et flertal for det, tager vi det da gerne med, selv om det ikke er de store stramninger. Jeg tror mest af alt, at det er et taktisk spil, der kører, siger Martin Henriksen.

I forbindelse med finanslovsforhandlingerne har Dansk Folkeparti forslag med til forhandlingsbordet, der med Martin Henriksens ord er ”langt mere vidtgående”. Han er dog åben overfor et flertal uden om regeringen om forslaget, hvis regeringen ikke vil være med.

Det virker som om Socialdemokratiet igen har kigget for dybt i Dansk Folkepartis skuffe med dårlige forslag Sofie Carsten Nielsen (R), udlændingeordfører

Radikale: Det er helt gak

Helt anderledes ser man på det i oppositionen.

Idéen om at fratage ghetto-beboerne muligheden for familiesammenføring er ikke blevet bedre af at have ligget i skuffen et års tid, mener Radikale Venstres udlændingeordfører, Sofie Carsten Nielsen.

Blandede boligområder står også på den radikale ønskeliste, men hun tvivler på, at Socialdemokratiets forslag er lovligt.

- Det virker som om Socialdemokratiet igen har kigget for dybt i Dansk Folkepartis skuffe med dårlige forslag. Jeg har meget svært ved at se hvordan vi får et bedre samfund og bedre boligområder ved at forhindre folk i at være sammen med deres børn. Det er helt gak, siger hun til TV 2.

Enhedslisten: Det er udansk

Hos Enhedslisten vender udlændingeordfører Johanne Schmidt-Nielsen tommelfingeren nedad til forslaget – og hun glæder sig over, at forslaget stadig ikke er blevet til noget.

- Det er åbenbart sådan at Venstre og Socialdemokraterne sådan lidt på skift foreslår det her. De gennemfører det bare ikke, når de så har magten. Og i lige præcis det her tilfælde skal de da have ros for, ikke at holde hvad de lover, siger hun til TV 2.

- Jeg synes ærligt talt, det er ualmindeligt udansk, at du ikke kan få lov at leve sammen med din udenlandske mand eller kone, hvis du bor i et område hvor mange for eksempel er arbejdsløse, mens du godt kan få familiesammenføring hvis dine naboer har arbejde, fortsætter hun.

Den kritik kommer ikke bag på Dan Jørgensen.

- Vi synes jo, at man skal lave udlændingepolitik på tværs af den politiske midte. Det er ikke overraskende, at netop de to partier ikke bakker op om vores udlændingepolitik, siger han og kommenterer på Enhedslistens kritik:

- Hvis der er noget, der er udansk, så er det da parallelsamfund, hvor borgere befinder sig uden for arbejdsmarkedet, ikke deltager i demokratiet og for kvindernes vedkommende lever under undertrykkende forhold. Her kan man ikke bare læne sig tilbage og se til, siger han.

Venstre: Det lyder lovende

Udlændinge- og integrationsminister Inger Støjberg (V) glæder sig over, at Socialdemokratiet nu igen vil stramme op på udlædninges regler for familiesammenføringer.

- Det er da glædeligt, at Socialdemokratiet nu åbenbart har fortrudt, at de lempede familiesammenføringsreglerne, da de sad i regering. Jeg fremlagde allerede sidste år et udspil om at stramme familiesammenføringsreglerne, der gjorde det sværere at blive familiesammenført ind i en ghetto, og som stillede større krav til selvforsørgelse, end man gør i dag. Dengang kunne jeg ikke få tilslutning fra Socialdemokratiet, men det lyder som om, at det bliver nemmere nu, siger hun til TV 2.

Siden sidste år er der faldet en EU-dom, der har udfordret de danske familiesammenføringsregler i forhold til det såkaldte tilknytningskrav, oplyser hun.

- I lyset af blandt andet denne dom arbejder regeringen på et nyt udspil om stramning af familiesammenføringsreglerne, der kommer næste år, siger Inger Støjberg.

Forslaget vil, hvis det bliver gennemført, kun berøre de udlændinge, der ikke har flygtningestatus, men som har permanent opholdstilladelse i Danmark.